IN NOMINE SANCTE ET INDIVIDUÆ TRINITATIS. Ego Odo, Baiocensis episcopus, cogitans peccatorum meorum immanitatem, perpendens etiam districti judicis de actibus meis discussionem, pro remedio animę meę et parentum meorum et pro requie episcoporum hujus sanctę sedis Baiocensis et canonicorum qui dormierunt, qui sunt et qui futuri sunt, constituo et do Deo et sancto Benigno, Gerentoni, abbati Divionensi, et successoribus ejus, et fratribus ejusdem cęnobii futuris et presentibus, monasterium sancti Vigoris de monte Chrismatis, cum appenditiis suis, videlicet plenam decimam totius villę, in qua monasterium situm est et omnium ad eandem villam pertinentium et quicquid ad aecclesiam, quę ibi erat prius, pertinebat cum presbitero et universis consuetudinibus suis, et preterea medietatem ejusdem totius villę, tam in hominibus et territorio quam in cęteris reditibus, cum medietate annualis mercati quod fit ibidem in festivitate Omnium Sanctorum et .IIIIor. burgenses, duos in campo Florido et duos ad pontem Olberti, cum terra et consuetudinibus eorum et apud quandam villam, quę vocatur Portus, piscatores cum terra in qua manent, et navi sua, et consuetudinibus ejus, et plenam decimam de tota Chriccavilla cum terra et omnibus quę ad ecclesiam pertinent, et ęcclesiam de Tor et de Crusseio et de Olferes et de Colgrino, cum plenis decimis et terris quę ad ipsas aecclesias pertinent et terris presbiterorum. Hęc itaque omnia, sicut ea etiam jam pridem et tempore Guillelmi, fratris mei, regis Anglorum ac Normannię comitis, prefata aecclesia sancti Vigoris possidere visa est et quicquid ipsi monachi deinceps juste adquisierint dono, trado, laudo et concedo ęcclesię Divionensi, assensu et laude canonicorum et fidelium nostrorum, salva reverentia et debita obędientia sanctę Baiocensis matris aecclesię. Constituo etiam ibidem fieri sepulturam corporis mei et successorum meorum et canonicorum ritu sempiterno, laude eorumdem canonicorum. Quod si adeo creverit locus ipse ut abbas ibidem juste possit constitui, videlicet ut tanti sint reditus qui hoc possint pati, abbas quoque Divionensis et episcopus Baiocensis communiter id tractaverint et simul judicaverint expedire, abbas Divionensis de suis in capitulo Divionensi electionem faciet et personam electam assignabit episcopo Baiocensi. Qui ordinatus sub eodem abbate erit et eandem potestatem quam prius in prefato monasterio, tam super ipsum quam super cęteros abbas Divionensis habebit. Istud sane donum, laude et assensu domini mei comitis Normannię Roberti, confirmatum est, qui et dedit eidem monasterio sancti Vigoris plenariam libertatem, videlicet omnes consuetudines per totam terram suam, quę ad illum pertinebant de dominicis suis rebus tam in passagio et theloneo quam in cęteris reditibus et de suo proprio in cotidiano usu fratrum ibidem Deo servientium onera .IIIIor. asinorum de viridi ligno in nemero suo Verneio et quisquis de terra sua aliquid de suo prefato monasterio traderet id sibi ratum fore concessit ne, occasione juris sui, ullo modo posset revocari; et, ut monasterium idem ęcclesia Divionensis possideret jure sempiterno. Quisquis igitur cartam hanc donationis infringere temptaverit, ira Dei veniat super eum, deleatur de libro viventium et cum justis non scribatur et sit anathema, maranatha usque in diem Domini, nisi resipuerit. Qui autem ista laudaverit et fidelis cooperator accesserit, pax super illum et benedictio usque dum videat Deum deorum in Syon. Et ut hęc carta firma et inconvulsa permaneat, sigilli nostri impressione eam firmavi et testibus corroborandam tradidi. + Ego Odo, Baiocensis episcopus, hanc cartam lectam et perlectam confirmo et subscribo. + S’ Roberti, nobilissimi comitis Normannię. + S’ Willelmi, decani. + S’ Rodulfi archidiaconi. + S’ Helgodi archidiaconi. + S’ Roberti de Tribus Montibus. + S’ Willelmi de Archis, monachi. + S’ Engelranni, filii Hilberti. + S’ Willelmi de Bretulio. + S’ Willelmi de Similiaco. + Willelmi de Columberiis. Anno ab incarnatione Domini .MXCVI., indictione .IIIIa., concurrente .II°., XVIIII anno principatus domni Roberti, Willelmi regis Anglorum filii, ducis Normannię, hęc carta confirmata est et sigillo suo signata. Actum publice Baiocas, mense maio, die .XXIIIIa. ejusdem mensis, VIIII kalendas junii, luna .XXVIIa., feria SEPTIMA, bissextili anno.